V. Novotný, poslanec: (2004-09-21):
Zákon výrazne mení postavenie stavovských organizácií a zdravotníckych pracovníkov v systéme a o tom by som chcel krátko niečo povedať. Tieto zmeny, navrhnuté v predmetnom vládnom návrhu zákona, sa pochopiteľne stretli s veľkou nevôľou zainteresovaných. Dobrovoľné členstvo a štyri komory, lekárska, lekárnická, zubných lekárov, sestier a pôrodných asistentiek, ktoré by mali byť zachované podľa vládneho návrhu zákona, ako aj likvidácia ostatných komôr, licencie vydávané komorami, avšak len na výkon samostatnej zdravotníckej praxe v regulovaných povolaniach lekár, farmaceut, sestra a pôrodná asistentka, znamenajú revolučnú reorganizáciu celého zdravotníckeho stavu. Navrhovalo sa, aby ostatné zdravotnícke povolania mohli vykonávať svoju činnosť prostredníctvom živnostenských oprávnení, pričom ich register by viedli vytvorené štyri komory. Myslím si, že by nebolo dobré riešiť veľkú časť zdravotníckych povolaní prostredníctvom živností. Živnostenské úrady nie sú vhodné orgány na posudzovanie odbornej a etickej spôsobilosti zdravotníkov. Myslím si, že napríklad fyzioterapeuti a psychológovia by mali zostať regulovanými povolaniami, ktorým bude licencie na nezávislú činnosť vydávať samostatná komora. Doteraz bolo v rezorte zdravotníctva celkom osem komôr, podľa vládneho návrhu majú byť len štyri. Programové vyhlásenie hovorí o znižovaní korporativizmu a tejto snahe sa dá rozumieť. Na druhej strane som sa pýtal a pýtam sa stále, či je zriadenie ešte jednej alebo dvoch komôr takou katastrofou. Obávam sa, že regulácia zdravotníkov cez živnostenské úrady prináša omnoho väčšie riziká. Preto som za SDKÚ navrhol zriadenie Slovenskej komory fyzioterapeutov, psychológov, logopédov a liečebných pedagógov. Som šťastný, že sme na výbore pre zdravotníctvo v spolupráci s mojimi kolegami z koaličných, ale aj opozičných strán, to treba povedať, a v spolupráci s pánom ministrom, ktorý dokonca „zadeklaroval“, že je to jeho najväčšie ustúpenie v celej koncepcii reformy zdravotníctva, že sme nakoniec v spolupráci s mojimi kolegami našli riešenie tohto problému a v spoločnej správe máte celú sériu pozmeňujúcich a doplňujúcich návrhov na zriadenie takzvanej piatej komory, ktorá sa nakoniec bude volať Slovenská komora iných zdravotníckych pracovníkov, asistentov, laborantov a technikov, bude združovať všetkých ostatných zdravotníckych pracovníkov a u týchto regulovaných zdravotníckych povolaní dôjde k úplnému vypusteniu živnosti. Najviac kriku však predsa len vyvolali ustanovenia, ktoré sa nachádzajú práve v tomto predmetnom návrhu zákona o poskytovateľoch, o transformácii štátnych zdravotníckych zariadení na akciové spoločnosti a to všetkých, ktoré neboli prevedené na vyššie územné celky alebo mestá, respektívne premenené na neziskové organizácie. Od samého začiatku vyvolali tieto návrhy napätie v poslaneckom zbore, treba úprimne priznať, že aj koaličných strán, striedali sa návrhy na ponechanie niektorých nemocníc v gescii štátu ako príspevkových organizácii, ktoré by povedzme tvorili verejnú minimálnu sieť, respektívne na transformáciu týchto nemocníc na neziskové organizácie. Boli tu návrhy blokačných mechanizmov, napríklad návrh SDKÚ na vyrovnaný rozpočet štátnych príspevkových organizácii v období dvoch rokov pre transformáciu na akciové spoločnosti. Nakoniec sa podľa môjho názoru našiel celkom dobrý a schopný kompromis takisto obsiahnutý v spoločnej správe v mnohých pozmeňujúcich a doplňujúcich návrhoch. Dôjde k zmene právneho stavu, budú teda nemocnice akciové spoločnosti, avšak s 51-percentným podielom štátu s akciami na meno, bez možnosti zmeny ich podoby a formy. Ministerstvo od samého začiatku tvrdilo, že im nejde o privatizáciu, ale o transparentné hospodárenie - nazvem to tak - štátnych nemocníc, čo by malo byť týmito pozmeňujúcimi návrhmi zabezpečené. Takisto možnosť 49-percentného portfólia akcií pre záujemcov znamená možnosť vstupu vyšších územných celkov, univerzít a miest do nemocníc a teda viaczdrojového financovania zdravotníctva. Je otázne, či zadlžujúce sa nemocnice zvládnu tvrdé rozpočtové kritériá, náhly nástup trhových vzťahov a či štát je tým ideálnym majoritným vlastníkom. Na druhej strane si však štát zachová dosah na poskytovanie zdravotnej starostlivosti v takzvaných koncových nemocniciach a riziko ohrozenia zdravia občanov pre neposkytovanie určitého typu zdravotnej starostlivosti, ktorého sme sa najviac obávali povedzme pre jej nákladnosť, povedzme pre jej nelukratívnosť, je zrejme zažehnaná. Vážené kolegyne a kolegovia, predmetný vládny návrh zákona o poskytovateľoch patril k tým spornejším zo Zajacovej šestice. Priznávam, že aj poslanci za SDKÚ mali v súvislosti s týmto zákonom veľa otáznikov. Chcem však konštatovať, že gestorským výborom prijaté pozmeňujúce a doplňujúce návrhy vylepšujú vládny návrh a rozptýlili všetky naše pochybnosti v súvislosti s týmto zákonom. SDKÚ preto podporí tento zákon v zmysle gestorským výborom schválených pozmeňujúcich návrhov. Ďakujem za pozornosť.